ഗൗരി ലങ്കേഷ് കൊല്ലപ്പെട്ടിട്ട് നാല് വര്ഷം കേസിലെ വിചാരണ വൈകുന്നതില് സുപ്രീംകോടതിയെ സമീപിച്ച് കുടുംബം ഹിന്ദുത്വ തീവ്രവാദത്തിനെതിരായ പ്രതിരോധത്തിന്റെ ദിനമായി ആചരിച്ച് പൗരാവകാശ പ്രവര്ത്തകര് ബെംഗളൂരു: ഗൗരി ലങ്കേഷ് കൊല്ലപ്പെട്ടിട്ട് ഇന്ന് നാല് വര്ഷം പൂര്ത്തിയാകുന്നു.ഹിന്ദുത്വ തീവ്രവാദത്തിനെതിരായ പ്രതിരോധത്തിന്റെ ദിനമായാണ് പൗരാവകാശ പ്രവര്ത്തകര് ഇന്ന് ആചരിക്കുന്നത്. അതേസമയം 19 പേര് അറസ്റ്റിലായെങ്കിലും കേസിലെ വിചാരണ വൈകുന്നതിനെതിരെ സുപ്രീം കോടതിയെ സമീപിച്ചിരിക്കുകയാണ് കുടുംബം. നാല് വര്ഷം മുമ്ബ്, സെപ്റ്റംബര് അഞ്ചിനാണ് ബൈക്കിലെത്തിയ സംഘം ഗൗരി ലങ്കേഷിനെ വെടിവച്ചുകൊന്നത്. ലങ്കേഷ് പത്രിക ഓഫീസില് നിന്ന് വീട്ടിലേക്ക് കയറുന്നതിനിടെ ഗൗരി ലങ്കേഷിന്റെ കഴുത്തിലും നെഞ്ചിലും തലയ്ക്കും വെടിയേറ്റു.തീവ്രഹിന്ദുത്വസംഘടനയായ സനാദന് സന്സ്തയുടെ പ്രവര്ത്തകരാണ് അറസ്റ്റിലായത്. ബൈക്കിലെത്തി വെടിയുതിര്ത്ത പരുശുറാം വാഗമോറെ അടക്കം 19 പേര് അറസ്റ്റിലായെങ്കിലും വിചാരണ തുടങ്ങിയിട്ടില്ല. പ്രതികളെ ഒളിവില് കഴിയാന് സഹായിച്ച മോഹന് നായ്കിനെ സംഘടിത കുറ്റകൃത്യം തടയല് നിയമത്തില് നിന്ന് കര്ണാടക ഹൈക്കോടതി ഒഴിവാക്കിയിരുന്നു. ഇതിനെതിരെ സഹോദരി കവിതാ ലങ്കേഷ് നല്കിയ ഹര്ജി ഈ മാസം എട്ടിന് സുപ്രീം കോടതി പരിഗണിക്കും. പ്രത്യേക അന്വേഷണ സംഘത്തിന്റെ നടപടികള്ക്ക് അപ്പുറം കോടതിയില് നിന്നുള്ള നീതി വൈകുന്നതിന്റെ ആശങ്കയിലാണ് കുടുംബം. വിചാരണ നടപടികള് നീളുന്നതില് ആശങ്കയുണ്ടെന്നും പ്രതികള്ക്ക് സംരക്ഷണം ഒരുക്കിയ മോഹന് നായ്ക്കിനെ സംഘടിത കുറ്റകൃത്യത്തില് നിന്ന് ഒഴിവാക്കിയത് അംഗീകരിക്കാനാകില്ലെന്നും കവിത ലങ്കേഷ് വ്യക്തമാക്കി. Stories you may Like